Politiek en inmenging kelder indiensneming – Solidariteit - Solidariteit WêreldSolidariteit Wêreld
Tuis › Mediaverklarings › Politiek en inmenging kelder indiensneming – Solidariteit
Politiek en inmenging kelder indiensneming – Solidariteit
Die vakbond Solidariteit het vandag na aanleiding van werkloosheidsyfers wat Statistieke Suid-Afrika (SSA) onlangs bekend gemaak het, sy kommer uitgespreek oor die hardnekkige swak werkloosheidsyfers wat tans in Suid-Afrika geld.
Dit volg nadat SSA se kwartaallikse arbeidsmagopname (QLFS) vir die tweede kwartaal van 2017 getoon het dat werkloosheid volgens die uitgebreide definisie daarvan vanaf die 36,4% in kwartaal 1 van 2017 tot 36,6% in K2 gestyg het (27,7% volgens die eng definisie). Overgesetsynde is daar tans ʼn geskatte 9,3 miljoen werklose mense in Suid-Afrika wat wil werk.
Volgens Gerhard van Onselen, ekonomiese navorser verbonde aan die Solidariteit Navorsingsinstituut (SNI), is dit die sesde aaneenlopende kwartaal sedert K4 2015, waarin die getal werklose mense volgens die uitgebreide definisie oor ʼn jaargrondslag vinniger gegroei het as die getal mense wat werk. “Indiensnemingsgroei wat opvallend sedert die afdanking van Nhlanhla Nene aan die einde van 2015 verswak het, het ʼn groot rol hierin gespeel” het Van Onselen gesê.
Van Onselen voer aan dat hoewel indiensneming in die afgelope twee kwartale van 2017 op ʼn jaar-tot-jaar-grondslag relatief verbeter het, dit steeds nie naastenby genoeg is om die werkloosheid in Suid-Afrika noemenswaardig te verminder nie. “Selfs die relatief gunstiger sakesiklusaanwysers, soos ʼn sterker rand en beter hulpbronpryse wat die afgelope twee kwartale gesien is, het nie ʼn noemenswaardige verskil aan werkloosheid gemaak nie,” het Van Onselen gesê.
“Die realiteit is dat politieke onsekerheid en roekelose beleidstappe, soos die nuwe mynbouhandves, nie help om ongunstige arbeidsomstandighede te verbeter nie. In hierdie stadium is dit dringend nodig dat ʼn vriendeliker beleids- en politieke omgewing gevestig sal word. Sonder ʼn markvriendeliker sakebeleid en ʼn afskaling van ekonomiese inmenging deur die regering sal Suid-Afrika se ekonomie onnodig rompslomp verstrengel bly,” waarsku Van Onselen.
“Hindernisse van hierdie aard sal effektief maak dat heelwat jongmense buite formele werke sal bly. Deregulering en beleidshervorming na vryer markte sal veel kan doen om die ekonomie aan te wakker,” het Van Onselen bygevoeg.